* ފަހެ، ތިޔަބައިމީހުންގެ ވަޤުތުތަކުގެ ތެރެއިން ޢިލްމަށްޓަކައި ކަނޑައެޅިގެންވާ ވަކިވަޤުތުތަކެއް ހަމަޖައްސާށެވެ. އަދި ދަރިންނަށް ޢިލްމު ހޯދުމުގައި ގަދައަޅާ މަސައްކަތްކުރުމަށް ބާރުއަޅާށެވެ. ފަހެ، އެއީ ތަރުބިއްޔަތުގައި އެންމެ ފައިދާކުރުވަނިވި ވަސީލަތެވެ. އަދި ނަފްސު ޠާހިރުކުރުމުގައި އެންމެ ބޮޑު ޔަޤީންކަމެވެ. އަދި ފިތުނައިން އަމާންކަން ގެނެސްދޭ އެންމެ ބޮޑު ވަސީލަތެވެ. އަދި އިމްތިޙާނުގެ ވަޤުތުގައި އެންމެ ސާބިތުކަން ބޮޑު ވަސީލަތެވެ. އަދި މުޞީބާތުގެ ވަޤުތުގައި ކެތްތެރިކަމަށް އޮތް ވަސީލަތެވެ. އަދި އެއީ އެންމެ މަތިވެރި ހެޔޮކަމެވެ. އަދި ﷲ އަށް ކުއްތަންވެވެން އޮތް އެންމެ މާތް ވަސީލަތެވެ. އަދި އެންމެ މަތީ ދަރަޖަތަކުގެ ތެރެއިން ދަރަޖައެކެވެ.